CELEX: 52017PC0166
Language: sl
Date: 2017-04-07
Title: Predlog SKLEP SVETA o določitvi stališča, ki se zavzame v imenu Evropske unije glede predlogov za spremembe dodatkov h Konvenciji o varstvu selitvenih vrst prostoživečih živali na dvanajstem zasedanju Konference pogodbenic

EVROPSKA KOMISIJA
            Bruselj, 7.4.2017
            COM(2017) 166 final
            2017/0077(NLE)
            Predlog
            SKLEP SVETA
            o določitvi stališča, ki se zavzame v imenu Evropske unije glede predlogov za spremembe dodatkov h Konvenciji o varstvu selitvenih vrst prostoživečih živali na dvanajstem zasedanju Konference pogodbenic
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Cilj Konvencije o varstvu selitvenih vrst prostoživečih živali (znana tudi kot Konvencija CMS ali Bonska konvencija) je varovati kopenske, morske in ptičje selitvene vrste po njihovem celotnem območju razširjenosti. Konvencija je medvladna pogodba, sklenjena pod pokroviteljstvom Programa Združenih narodov za okolje, ki je namenjen varstvu prostoživečih živali in habitatov na globalni ravni. Evropska unija je pogodbenica Konvencije CMS od 1. novembra 1983
                  1
               .
            
            
               Selitvene vrste, ki jih je treba ohraniti, so navedene v dodatkih I (prizadete vrste) in II (vrste, ki jih bodo obravnavali sporazumi) h Konvenciji.
            
            
               Konferenca pogodbenic je organ odločanja Konvencije, ki je pristojen za oceno ohranitvenega stanja selitvenih vrst in s tem za spremembo dodatkov I in II h Konvenciji.
            
            
               V skladu s členom 11 Konvencije lahko vsaka pogodbenica predloži predloge za spremembo. Sprememba dodatkov začne veljati za vse pogodbenice devetdeset dni po sprejetju na zasedanju Konference pogodbenic, razen za tiste pogodbenice, ki izrazijo pridržke.
            
            
               Dvanajsto zasedanje Konference pogodbenic Konvencije bo potekalo v Manili (Filipini) od 22. do 28. oktobra 2017. Predlaga se, da na tem zasedanju Unija da predlog za spremembo Dodatka II h Konvenciji za izboljšanje varstva dveh vrst ptic, in sicer vrste Lanius excubitor excubitor ter Lanius minor po njunem celotnem območju razširjenosti, vključno s tistim izven Unije, iz naslednjih razlogov: (1) vključitev teh vrst je znanstveno utemeljena; (2) taka vključitev je skladna z zakonodajo EU; in (3) Unija je zavezana k mednarodnemu sodelovanju za zaščito biotske raznovrstnosti. Zato je potrebno, da Svet sprejme sklep o določitvi stališča, ki bo v imenu Unije zastopano na dvanajstem zasedanju Konference pogodbenic glede predlogov za spremembe.
            
            
               V skladu s členom XI (3) je sekretariat Konvencije rok za predložitev predlogov za spremembe določil na 25. maj 2017.
            
            
               Pred dvanajstim zasedanjem Konference pogodbenic lahko sekretariat Konvencije sporoči predloge drugih pogodbenic za spremembe dodatkov I in II h Konvenciji, zaradi katerih bo morda prav tako treba sprejeti sklep o določitvi stališča, ki bo sprejeto v imenu Unije glede teh predlogov.
            
            
               •Skladnost z veljavnimi predpisi s področja zadevne politike
            
            
               Ta predlog ne bi zahteval nikakršnih sprememb v pravu Unije, saj zadeva dve vrsti, ki že uživata prednosti ustrezne zaščite v okviru prava Unije, zlasti z direktivo o pticah
                  2
               .
            
            
               •Skladnost z drugimi politikami Unije
            
            
               
                  Predlog je v skladu s sedmim okoljskim akcijskim programom
                     3
                   in strategijo EU za biotsko raznovrstnost do leta 2020
                     4
                   ter zlasti s ciljem 6: prispevek k zaustavitvi svetovne izgube biotske raznovrstnosti.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog je oblikovan na podlagi člena 192(1) v povezavi s členom 218(9) PDEU.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Zbiranje in uporaba strokovnih mnenj
            
         
         
            
               
                  Francija je v imenu Unije prek strokovne skupine za direktivi o pticah in habitatih predložila v obravnavo osnutek sprememb iz tega predloga. Sledila je neuradna izmenjava prvotnih mnenj z državami članicami.
               
            
            
               4.PRORAČUNSKE POSLEDICE
            
            
               
                  Ni relevantno.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Predlog ne pomeni nobenih novih obveznosti spremljanja oziroma poročanja. Vsakršna izvedba načrtovanja in spremljanja bi bila del rednih aktivnosti načrtovanja in poročanja v skladu s Konvencijo.
               
            
            
               2017/0077 (NLE)
            
            
               Predlog
            
            
               SKLEP SVETA
            
            
               o določitvi stališča, ki se zavzame v imenu Evropske unije glede predlogov za spremembe dodatkov h Konvenciji o varstvu selitvenih vrst prostoživečih živali na dvanajstem zasedanju Konference pogodbenic
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Kot je bilo odobreno s Sklepom Sveta 82/461/EGS
                  5
               , lahko Evropska unija kot pogodbenica Konvencije o varstvu selitvenih vrst prostoživečih živali (v nadaljnjem besedilu: Konvencija) daje predloge za spremembo dodatkov h Konvenciji, ki navajajo vrste, ki jih je treba ohraniti.
            
            
               (2)Konferenca pogodbenic je organ odločanja Konvencije, ki je med drugim pristojen za oceno ohranitvenega stanja selitvenih vrst in s tem spremembe dodatkov I in II h Konvenciji.
            
            
               (3)Zdi se, da bi bila vključitev vrst Lanius excubitor in Lanius minor v Dodatek II znanstveno utemeljena ter skladna z zakonodajo Unije in z zavezo Unije k mednarodnemu sodelovanju za zaščito biotske raznovrstnosti.
            
            
               (4)Unija bi morala na dvanajstem zasedanju Konference pogodbenic, ki bo potekalo v Manili (Filipini) od 22. do 28 oktobra 2017, predlagati spremembo Dodatka II, tako da bosta vanj vključeni vrsti Lanius excubitor excubitor in Lanius minor.
            
            
               (5)O teh predlogih je treba obvestiti sekretariat Konvencije –
            
            
               SPREJEL NASLEDNJI SKLEP:
            
         
         
            
               Člen 1
            
            
               Na dvanajstem zasedanju Konference pogodbenic Konvencije o varstvu selitvenih vrst prostoživečih živali je Komisija pooblaščena, da v imenu Unije predlaga spremembo Dodatka II h Konvenciji, tako da bosta vanj vključeni vrsti Lanius excubitor excubitor in Lanius minor.
            
            
               Komisija o teh predlogih obvesti sekretariat Konvencije.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali, UL L 210, 24.6.1982, str. 10.
               
               
                  
                     (2)
                  Direktiva Sveta 79/409/EGS z dne 2. aprila 1979 o ohranjanju prosto živečih ptic, UL L 103, 25.4.1979, str. 1.
               
               
                  
                     (3)
                  Sklep št. 1386/2013/EU Evropskega parlamenta in Sveta z dne 20. novembra 2013 o splošnem okoljskem akcijskem programu Unije do leta 2020 „Dobro živeti ob upoštevanju omejitev našega planeta“,   UL L 354, 28.12.2013, str. 171.
               
               
                  
                     (4)
                  COM(2011) 244 final „Naše življenjsko zavarovanje, naš naravni kapital: strategija EU za biotsko raznovrstnost do leta 2020“. 
               
               
                  
                     (5)
                  Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali, (UL L 210, 24.6.1982, str. 10).